Regionsudvalgets udtalelse om "Europa-Parlamentets og Rådets henstilling om mobilitet i Det Europæiske Fællesskab for studerende, personer under erhvervsuddannelse, unge volontører, undervisere og erhvervslærere"

(2000/C 317/17)

REGIONSUDVALGET har -

under henvisning til forslag til Europa-Parlamentets og Rådets henstilling om mobilitet i Det Europæiske Fællesskab for studerende, personer under erhvervsuddannelse, unge volontører, undervisere og erhvervslærere (KOM(1999) 708 endelig udg. - COD 2000/0021),

under henvisning til Rådets beslutning af 29. februar 2000 om i henhold til EF-traktatens artikel 149 og 150 at anmode om Regionsudvalgets udtalelse,

under henvisning til præsidiets beslutning af 2. juni 1999 om at henvise udarbejdelsen af en udtalelse om dette emne til Underudvalg 7 "Uddannelse, Erhvervsuddannelse, Kultur, Ungdom, Sport, Borgernes Rettigheder",

under henvisning til Kommissionens papir fra november 1999 om fællesskabslovgivningen vedrørende mobilitet i Det Europæiske Fællesskab for studerende, personer under erhvervsuddannelse, unge volontører, undervisere og erhvervslærere (Generaldirektoratet for Uddannelse og Kultur),

under henvisning til Kommissionens grønbog "Almen uddannelse - erhvervsuddannelse - forskning: Hindringer for mobiliteten i Det Europæiske Fællesskab" (KOM(96) 462 endelig udg.),

under henvisning til sin udtalelse af 12. marts 1997 om Kommissionens grønbog "Almen uddannelse - erhvervsuddannelse - forskning: Hindringer for mobiliteten i Det Europæiske Fællesskab"(1),

under henvisning til sin udtalelse af 19. november 1998 om "Forslag til Europa-Parlamentets og Rådets afgørelse om iværksættelse af anden fase af Fællesskabets handlingsprogram for almen uddannelse - SOCRATES; Forslag til Rådets afgørelse om iværksættelse af anden fase af Fællesskabets handlingsprogram inden for erhvervsuddannelse - LEONARDO DA VINCI; Forslag til Europa-Parlamentets og Rådets afgørelse om iværksættelse af et fællesskabshandlingsprogram for ungdomsanliggender - Ungdom for Europa"(2),

under henvisning til sin udtalelse af 12. juni 1997 om fastlæggelse af Fællesskabets handlingsprogram "Europæisk volontørtjeneste for unge"(3),

under henvisning til Kommissionens beretning af 18. januar 2000 - "Undersøgelse af Erasmus-studerendes sociale og økonomiske forhold" (KOM(2000) 4 endelig udg.),

under henvisning til forslag til Regionsudvalgets udtalelse (CdR 20/2000 rev. 2 COM-7/022), som blev vedtaget af Underudvalg 7 den 5. maj 2000 med Marc Bellet (F/PSE) som ordfører,

og ud fra følgende betragtninger:

Tværnational mobilitet er et vigtigt aspekt i et Europa, der lægger vægt på beskæftigelse og viden, et Europa, der er åben over for den omgivende verden, et fremskridtets og fredens Europa. Mobilitet kan bidrage til bevidstheden om et EU-borgerskab og sikre støtte i EU's befolkninger.

Tværnational mobilitet kræver solidaritetsaktioner på fællesskabsplan og nødvendiggør en effektiv inddragelse af de lokale og regionale myndigheder, da de fungerer som fora til fremme af social enhed og deltagelse i det lokale liv -

på den 34. plenarforsamling den 14. og 15. juni 2000 (mødet den 15. juni) vedtaget følgende udtalelse.

1. Regionsudvalget støtter fuldt ud Kommissionens nye plan om aktivt at fremme mobiliteten og fjerne de mobilitetshindringer, der stadig findes. Regionsudvalget agter at tage denne udfordring op.

2. Det er beklageligt, at de mål, der er opstillet i grønbogen fra 1996 om fjernelse af mobilitetshindringer, ikke har kunnet omsættes til praksis på et tidspunkt, hvor talrige ambitioner og planer om et beskæftigelses- og vidensorienteret Europa indgår i en række vigtige erklæringer, der tager fat på de berørte befolkningers behov og forventninger.

3. Regionsudvalget mener, at det bør spille en ledende rolle i bevarelsen af den tværnationale mobilitets styrke, værdier og originalitet. Regionsudvalget mener, at mobilitet er et supplerende værktøj i udviklingen af EU's evne til at bekæmpe arbejdsløsheden, uden dermed at tilsidesætte de sociale rettigheder.

4. Regionsudvalget bifalder henstillingens forslag om at arbejde hen imod en tilnærmelse af standarder uden dermed at presse dem ned i samme støbeform - ved at opfordre de enkelte medlemsstater til at yde deres bedste inden for de rammer, de hver især er underlagt. Dette skal indgå i en strategi, der bygger på stadig tættere samarbejde og på fælles politikker, programmer og projekter (i overensstemmelse med subsidiaritetsprincippet).

5. De lokale og regionale myndigheder bør spille en central mobilitetsfremmende rolle ved at styrke lokale og regionale aktioner og initiativer i overensstemmelse med partnerskabs- og nærhedsprincippet og under hensyntagen til deres kompetencer på uddannelses- og erhvervsuddannelsesområdet, selv om kompetencerne varierer fra den ene medlemsstat til den anden.

6. Regionsudvalget støtter forslaget om, at borgere fra tredjelande skal nyde de samme rettigheder som borgere fra Fællesskabet, når førstnævnte gennemfører en uddannelsesperiode, et volontørophold eller en aktivitet som undervisere eller erhvervslærere inden for rammerne af et fællesskabsprogram.

7. Det er beklageligt, at forskere ikke er omfattet af henstillingens bestemmelser, på trods af at meddelelsen "Mod et europæisk forskningsrum"(4) betegner forskernes mobilitet som et vigtigt værktøj i udviklingen mod et vidensbaseret samfund.

8. Regionsudvalget støtter forslaget om, at arbejdsløse, der uddanner sig i en anden medlemsstat, skal opretholde hjemlandets arbejdsløshedsunderstøttelse, og foreslår, at muligheden for at opnå mobilitetsstøtte også skal gælde personer, der søger arbejde. Dette er navnlig vigtigt i lyset af den forværrede beskæftigelsessituation.

9. Det er nødvendigt at fremme garanterede mobilitetsrelaterede rettigheder via en streng regulering af volontørophold for unge i medlemsstater, som ikke er deres hjemland, og at beskytte de unge under deres almennyttige ophold med henblik på at undgå enhver diskriminatorisk politik, som kan føre til fremmedhad og bringe EU i miskredit.

10. Informationsrevolutionen fører til store forandringer i samfundet, og Regionsudvalget håber, at mobiliteten også vil tage hensyn til de krav, denne revolution fører med sig. Princippet om interaktivitet mellem borgere bør fremmes for at definere en ny form for mobilitet.

11. Det er uomgængeligt nødvendigt at vurdere denne nye mobilitetstype ved at oprette et europæisk observationscenter for mobilitet, som støtter sig til eksisterende institutioner, og som repræsenterer de berørte kategorier, med henblik på at:

- sikre, at mobilitetsrelaterede data er tilgængelige, gennemsigtige og sammenlignelige,

- etablere en langsigtet opfølgnings- og ajourføringsmekanisme for denne databank under fuld hensyntagen til den enkeltes umistelige ret til individuel, social, kulturel og sproglig frihed.

I lyset af omfanget af disse udfordringer kunne observationscenteret sikre, at:

- den geografiske mobilitet kvantificeres,

- geografiske, sociale og kulturelle uligheder i bevægelserne mellem medlemsstater og regioner, kortlægges, overvåges og evalueres,

- der ydes en særlig indsats for at fremme socialt ugunstigt stillede studerendes mobilitet samt de fornødne økonomiske ressourcer og et passende infrastrukturniveau,

- der gøres status over udbud og efterspørgsel,

- ulige adgang til mobilitet udjævnes (demokratisering, adgang for udsatte befolkningsgrupper og handicappede, lige muligheder for mænd og kvinder),

- politikker, der er kendetegnet ved rentabilitetsmæssige modsigelser, ændres.

12. Regionsudvalget konstaterer, at borgerne stadig er dårligt oplyst om den enkelte medlemsstats samt de enkelte regioners og lokalsamfunds potentiale, og finder det nødvendigt mere aktivt at fremhæve de særlige kendetegn og fordele ved de stater, regioner og lokalsamfund, der på grund af deres fjerne beliggenhed forekommer lidet tiltrækkende.

13. Det er nødvendigt at give særlig mobilitetsstøtte til personer, der kommer fra eller er bosiddende i randområder og områder i EU's yderste periferi og/eller i tyndtbefolkede områder.

14. Regionsudvalget håber, at de informationskampagner, som indtil nu har været rettet mod studerende, i fremtiden også henvender sig til andre kategorier og gennemføres på en gennemsigtig og afbalanceret måde så tæt på borgerne som muligt.

15. Procedurerne for gennemførelse af mobilitetsprogrammerne bør forenkles. Der bør sættes fagfolk på denne opgave, og der bør findes fælles samtalepartnere for alle berørte kategorier.

16. Det er nødvendigt at oprette lokale og regionale strukturer til hjælp for mobilitetsinteresserede. Ud over at give de berørte personer præcise informationer, bl.a. om deres rettigheder og pligter, bør disse strukturer være et åbent forum for udveksling af erfaringer.

17. Mobiliteten for alle aldersgrupper må fremmes, og det må sikres, at den gælder i forskellige sammenhænge (familiemæssige, skolemæssige, administrative, faglige, kulturelle og sproglige) ved at skabe forbindelser mellem eksisterende programmer for de enkelte kategorier.

Bruxelles, den 15. juni 2000.

Jos Chabert

Formand for

Regionsudvalget

(1) EFT C 215 af 16.7.1997, s. 1.

(2) EFT C 51 af 22.2.1999, s. 77.

(3) EFT C 244 af 11.8.1997, s. 47.

(4) KOM(2000) 6 endelig udg.